**Kúzlo dobrého jedla**

Chceli by ste vedieť, aké kúzla dokáže kúzelník? Dobre teda, ja vám to poviem.

Keď sa ráno zobudím, zacítim sladkú vôňu. Je to vôňa prvého kúzla. Raňajok. Prídem do kuchyne a zbadám voňavé kakavko a chlebíček s maslom a jahodovým džemom. Je to ako zázrak, akoby náš kúzelník vedel čítať myšlienky. Vždy vie, čo nám má vyčarovať, aby nás potešil. Týmto sa dostávame k druhému kúzlu. Hneď ako doraňajkujem, zistím, že na stole rovno predo mnou je moja dnešná desiata. Ako sa tam dostala? Veď ešte pred chvíľou tu nebolo nič. Určite to bol kúzelník. Začujem ho, ako sa radí so svojím škriatkom, čo vyčarujú na obed. Stavím sa, že práve čítajú lexikón kúziel, alebo sa učia nejaké nové kúzla. Rozmýšľam, či používajú aj čarovné elixíry.

Tak som sa zamyslela, že som úplne zabudla na školu. O pätnásť minút sa začína. Zase prídem neskoro.

Konečne som doma zo školy. Učili sme sa veľa nových vecí. A som z toho unavená. Preberie ma až vôňa tretieho kúzla – dnešného obeda. Rozvoniavajú tu najrôznejšie vône. Od čerstvo vyčarovanej polievky až po jablkový koláč. Nanešťastie, jablkový koláč je chránený kúzlom. Nemôžem ho zjesť, pokiaľ nezjem obed. Našťastie, obed vyzerá a vonia výborne.

Keď dojem obed, kúzlo na ochranu koláča do sekundy zmizne.

Vezmem si dva kúsky koláča a idem do svojej izby. Vyberiem si učebnice a idem si urobiť domáce úlohy. Spomeniem si, ako som si v škole rozbalila desiatu, a tá mi pripomenula domov. Tak som sa zarozmýšľala, až som zabudla, že si mám robiť úlohy.

O chvíľu ma zo snívania preberie hlas mojej sestry: „Počula som kúzelníka a škriatka, ako niečo chystajú. Pôjdeme ich špehovať?“

Nezaváham ani sekundu: „Jasné! Prečo nie?“

Plížime sa chodbou a počujeme rozhovor: „A čo toto?“

„Nie, to je príliš ťažké.“

„A čo toto, kúzelník?“

„To by mohlo byť to správne. Áno, to je ono!“

Vyjdem spoza rohu a spýtam sa, čo je to za kúzlo.

„O chvíľočku uvidíš, budeme večerať,“ odpovie kúzelník s úsmevom.

Cylinder, čierny plášť. Kúzelnícka palička. Asi takto si každý predstaví kúzelníka. Ani neviete, ako sa mýlite!

Kúzelník u nás doma nosí natáčky vo vlasoch, oblečený má úsmev, v ruke varechu a po boku škriatka – nášho ocka.

Meno žiaka: Simona Lukačovičová

Ročník: 9. ročník

Škola: ZŠ Ľ. Štúra, Komenského 1/A, 900 01 Modra